জামায়াতের আমীর মতিউর রহমান নিজামী, সেক্রেটারি জেনারেল আলী আহসান মোহাম্মদ মুজাহিদ ও নায়েবে আমীর দেলোয়ার হোসেন সাঈদীকে গতকাল মঙ্গলবার গ্রেফতার করেছে ঢাকা মহানগর গোয়েন্দা পুলিশ (ডিবি)। ধর্মীয় অনুভূতিতে আঘাত দেয়ার অভিযোগে আদালতে দায়ের করা একটি মামলায় গ্রেফতারি পরোয়ানা জারি হলে তাদের গ্রেফতার করা হয়। তরিকত ফেডারেশনের মহাসবিচব সৈয়দ রেজাউল হক চাঁদপুরী গত ২১ মার্চ মামলাটি দায়ের করেন। গতকাল বিকাল ৫টার দিকে জাতীয় প্রেসক্লাবের একটি অনুষ্ঠান শেষে বের হওয়ার  সময় সিরডাপ মিলনায়তনের সামনে থেকে মতিউর রহমান নিজামীকে ডিবি গ্রেফতার করে। তাকে গ্রেফতার করেই সরাসরি ঢাকা মহানগর গোয়েন্দা কার্যালয়ে নেয়া হয়। সাভার নবীনগর মোড় থেকে বিকাল ৪টার দিকে আশুলিয়া থানা পুলিশ ডিবির সহযোগিতায় আলী আহসান মোহাম্মদ মুজাহিদকে গ্রেফতার করে। তাকে গ্রেফতার করে প্রথমে আশুলিয়া থানায় নেয়া হয়। একই সময় ডিবি পুলিশ শহীদবাগের ৯১৪ নং বাসা থেকে দেলোয়ার হোসেন সাঈদীকে গ্রেফতার করে। গ্রেফতারের পর তাকেও ডিবি কার্যালয়ে নেয়া হয়। এদিকে জামায়াতের এই তিন নেতার গ্রেফতারের খবর ছড়িয়ে পড়লে রাজধানীর বিভিন্ন স্থানে  জামায়াত ও শিবিরের নেতা-কর্মীরা বিৰোভ মিছিল করে। গ্রেফতারকৃতদের মুক্তিযুদ্ধে মানবতাবিরোধী অপরাধের অভিযোগে জিজ্ঞাসাবাদ করা হতে পারে বলে ডিবির একজন পদস্থ কর্মকর্তা জানিয়েছেন। এছাড়া তাদেরকে দেশের বিভিন্ন থানা ও সিএমএম কোর্টে দায়ের করা একাধিক মামলায় গ্রেফতার দেখানো হতে পারে।  বিস্তারিত »